text: लंदन: इंग्लैंड के लेग स्पिनर आदिल राशिद ने माइकल वॉन पर पलटवार करते हुए कहा कि इस पूर्व कप्तान की टिप्पणियां 'मूर्खतापूर्ण' और 'कोई मायने नहीं' रखने वाली हैं। वॉन ने राशिद को भारत के खिलाफ टेस्ट टीम में शामिल करने के फैसले की आलोचना की थी। राशिद की टीम में वापसी पर पूर्व क्रिकेटरों ने कड़ी प्रतिक्रिया दी और वॉन ने इसे 'हास्यास्पद' करार दिया था। वॉन ने चयनकर्ताओं के फैसले पर सवाल उठाये और कहा कि जो खिलाड़ी लंबी अवधि के प्रारूप में नहीं खेलना चाहता है उसे केवल सीमित ओवरों की फॉर्म के कारण टेस्ट टीम में जगह दी गयी।